Kamjenc (SN/at). Pozdźe, nic pak přepozdźe mytowachu lawreatow lětušeho Lessingoweho šulerskeho pisanskeho wu- bědźowanja minjeny pjatk w Kamjenskim měšćanskim dźiwadle. Wyši měšćanosta Lessingoweho města Roland Dantz (njestronjan) rěčeše tuž wo „wuhódnoćenju w nječasu při najrjeńšim lětnim wjedrje“. Poćahujo so na mytowane wubědźowanske přinoški wobkrući wón jich awtorkam wosobinsku poziciju a sensibelnosć při pisanju. Mjez pjeć mytowanymi w kategoriji lětnikow 9/10 běchu z Marinu Kirillowej, Shenju Gecks a Yasmin Maazaoui tři šulerki 9. lětnika Drježdźanskeho Romaina Rollandoweho gymnazija. Hannah Spinde z Friedricha Schleiermacheroweho gymnazija w Niskej a Katja Müller-Kuckelberg z gymnazija Klotzsche, wobě 10. lětnik, stej so runje tak nad mytom wjeseliłoj kaž Sarah Grund z 11. lětnika Kamjenskeho powołanskošulskeho centruma w kategoriji lětnika 11 do 13.
szl_Latn